Document ID: 32008D0741

ΑΠΌΦΑΣΗ ΤΗΣ ΕΠΙΤΡΟΠΉΣ
της 11ης Σεπτεμβρίου 2008
η οποία προβλέπει ότι το άρθρο 3 παράγραφος 1 της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών δεν ισχύει για την παραγωγή και τη χονδρική πώληση ηλεκτρικής ενέργειας στην Πολωνία
[κοινοποιηθείσα υπό τον αριθμό Ε(2008) 4805]
(Το κείμενο στην πολωνική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2008/741/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2004/17/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (1), και ιδίως το άρθρο 30 παράγραφοι 4 και 6,
το αίτημα που υπέβαλε η Δημοκρατία της Πολωνίας με επιστολή που παραλήφθηκε στις 19 Μαΐου 2008,
Κατόπιν διαβούλευσης με τη γνωμοδοτική επιτροπή για τις δημόσιες συμβάσεις,
Εκτιμώντας τα ακόλουθα:
I. ΠΡΑΓΜΑΤΙΚΑ ΠΕΡΙΣΤΑΤΙΚΑ
(1)
Με επιστολή που παρέλαβε η Επιτροπή στις 19 Μαΐου 2008, η Πολωνία υπέβαλε αίτημα βάσει του άρθρου 30 παράγραφος 4 της οδηγίας 2004/17/ΕΚ. Η Επιτροπή ζήτησε συμπληρωματικές πληροφορίες με ηλεκτρονική επιστολή στις 28 Ιουλίου 2008, δηλαδή μετά τη λήξη της ταχθείσας προθεσμίας για την απάντηση.
(2)
Το αίτημα που υπέβαλε η Δημοκρατία της Πολωνίας αφορά την παραγωγή και τη χονδρική πώληση ηλεκτρικής ενέργειας.
(3)
Το αίτημα υποβάλλεται, και κατά συνέπεια έχει εγκριθεί, από την ανεξάρτητη εθνική αρχή (Urzędu Regulacji Energetyk), τη ρυθμιστική αρχή ενέργειας της Πολωνίας.
II. ΝΟΜΙΚΟ ΠΛΑΙΣΙΟ
(4)
Το άρθρο 30 της οδηγίας 2004/17/ΕΚ προβλέπει ότι οι συμβάσεις που προορίζονται να επιτρέψουν την άσκηση δραστηριότητας για την οποία ισχύει η εν λόγω οδηγία δεν υπόκεινται στην οδηγία εάν η δραστηριότητα, στο κράτος μέλος όπου ασκείται, είναι απευθείας εκτεθειμένη στον ανταγωνισμό σε αγορές στις οποίες η πρόσβαση δεν είναι περιορισμένη. Η άμεση έκθεση στον ανταγωνισμό εκτιμάται με βάση αντικειμενικά κριτήρια, λαμβανομένων υπόψη των συγκεκριμένων χαρακτηριστικών του ίδιου τομέα. Η πρόσβαση θεωρείται ότι δεν είναι περιορισμένη εάν το κράτος μέλος έχει ακολουθήσει και εφαρμόσει τη σχετική κοινοτική νομοθεσία ως προς το άνοιγμα δεδομένου τομέα ή μέρους του. Η νομοθεσία αυτή παρατίθεται στο παράρτημα XI της οδηγίας 2004/17/ΕΚ, το οποίο, για τον τομέα του ηλεκτρισμού, παραπέμπει στην οδηγία 96/92/ΕΚ του Ευρωπαϊκού Κοινοβουλίου και του Συμβουλίου, της 19ης Δεκεμβρίου 1996, σχετικά με τους κοινούς κανόνες για την εσωτερική αγορά ηλεκτρικής ενέργειας (2). Η οδηγία 96/92/ΕΚ αντικαταστάθηκε από την οδηγία 2003/54/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά ηλεκτρικής ενέργειας και την κατάργηση της οδηγίας 96/92/ΕΚ (3), η οποία απαιτεί ακόμη μεγαλύτερο βαθμό ανοίγματος/ελευθέρωσης της αγοράς.
(5)
Η Πολωνία έχει ενσωματώσει και εφαρμόσει όχι μόνον την οδηγία 96/92/ΕΚ, αλλά και την οδηγία 2003/54/ΕΚ, επιλέγοντας τον νομικό και οργανωτικό διαχωρισμό των δικτύων μεταφοράς και διανομής, εξαιρουμένων των πολύ μικρών επιχειρήσεων διανομής, οι οποίες, ενώ υπόκεινται σε λογιστικό διαχωρισμό, εξαιρούνται από τις διατάξεις περί νομικού και οργανωτικού διαχωρισμού όταν έχουν λιγότερους από 100 000 πελάτες ή τροφοδοτούσαν δίκτυα ηλεκτρικής ενέργειας των οποίων η κατανάλωση το 1996 ήταν μικρότερη των 3 TWh. Προβλέπεται, εντούτοις, ότι οι διαχειριστές των συστημάτων διανομής θα δραστηριοποιούνται στο πλαίσιο κάθετα ολοκληρωμένων ομίλων επιχειρήσεων τουλάχιστον κατά το 2008. Συνεπώς, σύμφωνα με το άρθρο 30 παράγραφος 3 πρώτο εδάφιο, πρέπει να θεωρηθεί ότι δεν περιορίζεται η πρόσβαση στην αγορά.
(6)
Η άμεση έκθεση στον ανταγωνισμό πρέπει να αξιολογείται βάσει διαφόρων δεικτών, κανένας από τους οποίους δεν είναι αφ’ εαυτού καθοριστικός. Σχετικά με τις αγορές τις οποίες αφορά η παρούσα απόφαση, το μερίδιο αγοράς που κατέχουν οι κυριότεροι παράγοντες σε δεδομένη αγορά αποτελεί ένα από τα κριτήρια που πρέπει να λαμβάνονται υπόψη. Ένα άλλο κριτήριο είναι ο βαθμός συγκέντρωσης σε αυτές τις αγορές. Δεδομένων των χαρακτηριστικών των εν λόγω αγορών, πρέπει επίσης να λαμβάνονται υπόψη και άλλα κριτήρια, όπως η λειτουργία της αγοράς εξισορρόπησης, ο ανταγωνισμός στις τιμές και το ποσοστό αλλαγής προμηθευτή από τους πελάτες.
(7)
Η παρούσα απόφαση ισχύει με την επιφύλαξη της εφαρμογής των κανόνων περί ανταγωνισμού.
III. ΕΚΤΙΜΗΣΗ
(8)
Το αίτημα που υπέβαλε η Πολωνία αφορά την παραγωγή και χονδρική πώληση ηλεκτρικής ενέργειας στην Πολωνία.
(9)
Η Πολωνία θεωρεί ότι η σχετική αγορά καλύπτει γεωγραφικά μόνον την εθνική επικράτειά της. Η αγορά αυτή είναι ενοποιημένη και δεν υπάρχει κανένα εμπόδιο για την πώληση σε άλλες περιοχές της ηλεκτρικής ενέργειας που παράγεται σε οποιαδήποτε περιοχή της χώρας (το μεγαλύτερο μέρος της ηλεκτρικής ενέργειας παράγεται στη Νότια Πολωνία, αλλά η ενέργεια που παράγεται στην περιοχή αυτή πωλείται σε ολόκληρη την Πολωνία). Εξάλλου, σύμφωνα με την έκθεση δραστηριοτήτων του 2007 (4), «το 2006, διαρθρωτικού χαρακτήρα συμφόρηση του συστήματος... παρατηρήθηκε στα σύνορα με τη Γερμανία, την Τσεχική Δημοκρατία και τη Σλοβακία». Το 2006 η Πολωνία εξήγαγε το 9,74 % της συνολικής της παραγωγής ηλεκτρικής ενέργειας, ενώ οι εισαγωγές της Πολωνίας κατά το ίδιο έτος αντιστοιχούσαν στο 2,94 % της συνολικής της παραγωγής (οπότε οι καθαρές εξαγωγές αντιστοιχούσαν στο 6,8 % της συνολικής της παραγωγής κατά το 2006). Στην έκθεση δραστηριοτήτων του 2007 αναφέρεται ότι «το σημαντικότερο πρόβλημα στο εμπόριο ηλεκτρικής ενέργειας είναι η περιορισμένη δυναμικότητα μεταφοράς από το πολωνικό δίκτυο, η οποία δημιουργεί συμφόρηση σε διασυνδέσεις. Προκαλείται κυρίως από τη μεγάλη πίεση της αγοράς, λόγω των σημαντικών διαφορών όσον αφορά τις τιμές της ηλεκτρικής ενέργειας μεταξύ Πολωνίας και Γερμανίας, αφενός, και Τσεχικής Δημοκρατίας και Σουηδίας, αφετέρου». Κατά συνέπεια, το έδαφος της Δημοκρατίας της Πολωνίας πρέπει να θεωρηθεί ότι αποτελεί τη σχετική αγορά που πρέπει να ληφθεί υπόψη για την αξιολόγηση των όρων του άρθρου 30 παράγραφος 1 της οδηγίας 2004/17/ΕΚ.
(10)
Η ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο: «Έκθεση σχετικά με τη συντελεσθείσα πρόοδο στη δημιουργία της εσωτερικής αγοράς αερίου και ηλεκτρισμού» (5), στο εξής «Έκθεση του 2005», αναφέρει ότι «πολλές εθνικές αγορές παρουσιάζουν υψηλό βαθμό συγκέντρωσης του κλάδου, που εμποδίζει την ανάπτυξη ενεργού ανταγωνισμού» (6). Συνεπώς, θεωρείται ότι, όσον αφορά την παραγωγή ηλεκτρικής ενέργειας, «το συνολικό μερίδιο αγοράς των τριών μεγαλύτερων παραγωγών αποτελεί δείκτη του βαθμού ανταγωνισμού στις εθνικές αγορές» (7). Οι πολωνικές αρχές ανέφεραν ότι το 2006 το μερίδιο αγοράς των τριών μεγαλύτερων παραγωγών ανήλθε στο 44,2 % της επιτεύξιμης ισχύος και στο 52,3 % της μεικτής παραγωγής (8). Το 2007, σύμφωνα με την απάντηση των πολωνικών αρχών που παρελήφθη στις 28 Ιουλίου, τα μερίδια αυτά ανήλθαν στο 51,7 % της επιτεύξιμης ισχύος και στο 58,0 % της μεικτής παραγωγής αντίστοιχα (9). Σύμφωνα με τις πολωνικές αρχές, τα μερίδια αγοράς των τριών μεγαλύτερων διαχειριστών στην αγορά χονδρικής πώλησης ανήλθαν στο 48,1 % το 2006 και στο 55,4 % το 2007 (10). Πρέπει να επισημανθεί ότι τα στοιχεία που διέθεσαν οι πολωνικές αρχές δείχνουν ότι αυξήθηκαν, μεταξύ 2006 και 2007, τα μερίδια αγοράς των τριών μεγαλύτερων διαχειριστών σε κάθε τομέα. Αυτά τα ποσοστά συγκέντρωσης είναι υψηλότερα από το αντίστοιχο ποσοστό (39 %), το οποίο προβλέπουν οι αποφάσεις της Επιτροπής 2006/211/ΕΚ (11) και 2007/141/ΕΚ (12) όσον αφορά το Ηνωμένο Βασίλειο. Είναι παρόμοια με (ή κάπως υψηλότερα από) το ποσοστό (52,2 %) που προβλέπει η απόφαση 2008/585/ΕΚ της Επιτροπής (13), η οποία αφορά την Αυστρία. Τα ποσοστά συγκέντρωσης στην Πολωνία είναι τελικά χαμηλότερα από αυτά που προβλέπουν οι αποφάσεις της Επιτροπής 2006/422/ΕΚ (14) και 2007/706/ΕΚ (15), οι οποίες αφορούν τη Φινλανδία (73,6 %) και τη Σουηδία (86,7 %) αντίστοιχα. Και στις τρεις περιπτώσεις, όμως, αυτά τα ποσοστά συγκέντρωσης αντισταθμίζονται από «την ανταγωνιστική πίεση στην αγορά... η οποία οφείλεται στη δυνατότητα εισαγωγής ηλεκτρικής ενέργειας από το εξωτερικό…» (16). Όπως περιγράφεται στην αιτιολογική σκέψη 9 παραπάνω, υπάρχουν συμφορήσεις του συστήματος και περιορισμένη δυναμικότητα μεταφοράς, με συνέπεια οι εισαγωγές να είναι μικρότερες από το 3 % της συνολικής ηλεκτροπαραγωγής της Πολωνίας σε σύγκριση με αυτήν της Αυστρίας, όπου «η εισαγόμενη ηλεκτρική ενέργεια κάλυπτε το ένα τέταρτο περίπου (17) των συνολικών της αναγκών (18), ιδίως όσον αφορά την ισχύ βασικού φορτίου» (19). Επιπλέον, σύμφωνα με έγγραφο που εξέδωσε ο πρόεδρος της ρυθμιστικής αρχής ενέργειας της Πολωνίας (20), «η σημερινή δομή και ο βαθμός συγκέντρωσης του κλάδου της ηλεκτροπαραγωγής προέκυψαν πρώτα από την οριζόντια και μετά από την κάθετη ενοποίηση των κρατικών βιομηχανιών παραγωγής ηλεκτρικής ενέργειας. Αυτή η διαρθρωτική διαδικασία, η οποία επηρέασε αρνητικά τους όρους ανταγωνισμού στην εγχώρια αγορά, θα συνεχιστεί και θα επηρεάσει σημαντικά την ανάπτυξη του ανταγωνισμού στην αγορά χονδρικής πώλησης». Κατά συνέπεια, αυτός ο βαθμός συγκέντρωσης δεν μπορεί να θεωρηθεί ως δείκτης άμεσης έκθεσης στον ανταγωνισμό των αγορών παραγωγής και χονδρικής πώλησης.
(11)
Επιπλέον, μολονότι οι αγορές εξισορρόπησης αντιπροσωπεύουν μικρό μέρος της συνολικής ηλεκτρικής ενέργειας που παράγεται ή/και καταναλώνεται σε κράτος μέλος, η λειτουργία τους θα πρέπει επίσης να θεωρηθεί ως επιπρόσθετος δείκτης. Πράγματι, «κάθε επιχείρηση στην αγορά αυτή που δεν μπορεί εύκολα να προσαρμόσει το χαρτοφυλάκιο παραγωγής ηλεκτρικής ενέργειας στα χαρακτηριστικά των πελατών του διατρέχει τον κίνδυνο να υποστεί τις συνέπειες της διαφοράς μεταξύ της τιμής στην οποία ο διαχειριστής του συστήματος μεταφοράς θα πωλεί την ενέργεια εξισορρόπησης των αποκλίσεων και της τιμής στην οποία επαναγοράζει την πλεονάζουσα παραγωγή. Οι τιμές αυτές μπορούν να επιβληθούν απευθείας από τη ρυθμιστική αρχή στο διαχειριστή του συστήματος μεταφοράς ή μπορεί να χρησιμοποιηθεί ένας μηχανισμός βασιζόμενος στην αγορά, στον οποίο η τιμή καθορίζεται από τις προσφορές των άλλων παραγωγών που, με τον τρόπο αυτό, θέλουν να αυξήσουν ή να μειώσουν την παραγωγή τους […]. Οι μικρές επιχειρήσεις αντιμετωπίζουν ένα βασικό πρόβλημα σε περίπτωση που υπάρχει σοβαρή απόκλιση μεταξύ της τιμής αγοράς από τον διαχειριστή του συστήματος μεταφοράς και της τιμής πώλησης. Αυτό συμβαίνει σε ορισμένα κράτη μέλη και είναι ενδεχόμενο να αποβεί καταστρεπτικό για την ανάπτυξη του ανταγωνισμού. Η μεγάλη διαφορά είναι δυνατό να είναι ενδεικτική ανεπαρκούς επιπέδου ανταγωνισμού στην αγορά εξισορρόπησης, όπου ενδεχομένως δεσπόζουν ένας ή δύο μεγάλοι παραγωγοί» (21). Παρά τη σχετικά μικρή απόκλιση (22) μεταξύ της τιμής αγοράς από τον διαχειριστή του συστήματος μεταφοράς και της τιμής πώλησης, η πολωνική αγορά εξισορρόπησης και τα βασικά χαρακτηριστικά της -ιδίως η έλλειψη ολιγόωρης (intra-day) αγοράς ή πρόσβασης σε άλλα υπόβαθρα αγοραπωλησιών ηλεκτρικής ενέργειας που ενδέχεται να λειτουργούν ως υποκατάστατα καθώς και ορισμένες πτυχές του κόστους εξισορρόπησης- είναι έτσι διαμορφωμένα ώστε «το ισχύον τιμολόγιο για υπηρεσίες μεταφοράς, βάσει του οποίου χρεώνονται όλοι οι πελάτες με το κόστος εξισορρόπησης και διαχείρισης της συμφόρησης, δεν στέλνει τα κατάλληλα οικονομικά μηνύματα στους συμμετέχοντες στην αγορά» (23). Κατά συνέπεια, η λειτουργία της πολωνικής αγοράς εξισορρόπησης δεν μπορεί να θεωρηθεί ως επιπρόσθετος δείκτης για την άμεση έκθεση της παραγωγής και της χονδρικής πώλησης ηλεκτρικής ενέργειας στον ανταγωνισμό.
(12)
Δεδομένων των χαρακτηριστικών του εν λόγω προϊόντος (ηλεκτρική ενέργεια) και της σπανιότητας ή έλλειψης κατάλληλων υποκατάστατων προϊόντων ή υπηρεσιών, ο ανταγωνισμός ως προς τις τιμές και η διαμόρφωση των τιμών αποκτούν μεγαλύτερη σημασία κατά την αξιολόγηση της κατάστασης του ανταγωνισμού στις αγορές ηλεκτρικής ενέργειας. Όσον αφορά τους μεγάλους βιομηχανικούς (τελικούς) χρήστες, οι οποίοι κατά πάσα πιθανότητα προμηθεύονται την ηλεκτρική ενέργεια άμεσα από προμηθευτές που είναι ταυτοχρόνως και παραγωγοί, το πλήθος των πελατών που αλλάζουν προμηθευτή μπορεί να χρησιμεύσει ως δείκτης ανταγωνισμού τιμών και, με τον τρόπο αυτό, εμμέσως ως «φυσικός δείκτης της αποτελεσματικότητας του ανταγωνισμού. Εάν είναι ολιγάριθμοι οι πελάτες που αλλάζουν προμηθευτή, πιθανότατα υπάρχει πρόβλημα με τη λειτουργία της αγοράς, έστω και αν τα οφέλη από τη δυνατότητα αναδιαπραγμάτευσης με τον παραδοσιακό κατεστημένο προμηθευτή δεν πρέπει να αγνοηθεί» (24). Επιπλέον, «η ύπαρξη ρυθμιζόμενων τιμών τελικού χρήστη αποτελεί σαφώς βασικό καθοριστικό παράγοντα της συμπεριφοράς των πελατών […]. Αν και η διατήρηση των ελέγχων ενδέχεται να δικαιολογείται σε περίοδο μετάβασης, οι έλεγχοι αυτοί θα προκαλούν όλο και σε μεγαλύτερο βαθμό στρεβλώσεις, καθώς προσεγγίζει η ανάγκη επενδύσεων» (25).
(13)
Σύμφωνα με τις πλέον πρόσφατες διαθέσιμες πληροφορίες, το ποσοστό αλλαγής προμηθευτή στην Πολωνία ανέρχεται σε 15,84 % για τους μεγάλους και πολύ μεγάλους βιομηχανικούς πελάτες (26) το οποίο αντιπροσωπεύει το 7,6 % περίπου των συνολικών προμηθειών (27). Τούτο πρέπει να εξετασθεί λαμβάνοντας υπόψη την κατάσταση που περιέγραφαν οι προηγούμενες αποφάσεις σχετικά με τον τομέα της ηλεκτρικής ενέργειας, σύμφωνα με τις οποίες τα ποσοστά αλλαγής προμηθευτή για τους μεγάλους και τους πολύ μεγάλους βιομηχανικούς χρήστες κυμαίνονταν από 75 % και άνω (απόφαση 2006/422/ΕΚ που αφορά τη Φινλανδία) μέχρι 41,5 % (απόφαση 2008/585/ΕΚ που αφορά την Αυστρία). Επιπλέον, εξακολουθούν να γίνονται έλεγχοι σχετικά με τις τιμές για τον τελικό χρήστη όσον αφορά τα νοικοκυριά, στο πλαίσιο των οποίων οι διαχειριστές πρέπει να γνωστοποιούν στη ρυθμιστική αρχή το τιμολόγιο που αυτοί επιθυμούν. Επομένως, η κατάσταση στην Πολωνία δεν μπορεί να θεωρηθεί ικανοποιητική όσον αφορά το ποσοστό αλλαγής προμηθευτή από μεγάλους και πολύ μεγάλους βιομηχανικούς (τελικούς) χρήστες (28) και τον έλεγχο των τιμών για τον τελικό χρήστη, ούτε ως δείκτης άμεσης έκθεσης στον ανταγωνισμό.
(14)
Όσον αφορά την παραγωγή και τη χονδρική πώληση ηλεκτρικής ενέργειας στην Πολωνία, η κατάσταση μπορεί, επομένως, να συνοψισθεί ως εξής: τα μερίδια αγοράς των τριών μεγαλύτερων ηλεκτροπαραγωγών και χονδρεμπόρων είναι σχετικά υψηλά, χωρίς αυτό να αντισταθμίζεται από ευκόλως διαθέσιμη εισαγόμενη ηλεκτρική ενέργεια. Όπως αναφέρεται στην αιτιολογική σκέψη 11, η λειτουργία των αγορών εξισορρόπησης δεν επαρκεί για να θεωρηθεί ως δείκτης άμεσης έκθεσης στον ανταγωνισμό, το ποσοστό αλλαγής προμηθευτή είναι μικρό και οι έλεγχοι των τιμών όσον αφορά τον τελικό χρήστη συνεχίζονται για ορισμένες ομάδες πελατών.
(15)
Τέλος, δεν μπορεί να μη ληφθεί υπόψη το γενικό πλαίσιο του ενεργειακού τομέα της Πολωνίας. Ως προς αυτό, η «Σύσταση του Συμβουλίου σχετικά με την επικαιροποίηση για το 2008 των ολοκληρωμένων κατευθυντήριων γραμμών για τις οικονομικές πολιτικές των κρατών μελών και της Κοινότητας και σχετικά με την εφαρμογή των πολιτικών απασχόλησης των κρατών μελών» (29), προβλέπει ότι η Πολωνία «πρέπει να βελτιώσει το πλαίσιο του ανταγωνισμού στις επιχειρήσεις δικτύων κοινής ωφέλειας, με την επανεξέταση, μεταξύ άλλων, του ρόλου της ρυθμιστικής αρχής και να συνεχίσει σθεναρά τη διαδικασία φιλελευθεροποίησης των ενεργειακών αγορών» (30), γεγονός που αποτελεί μια ακόμη ένδειξη ότι η παραγωγή και η χονδρική πώληση ηλεκτρικής ενέργειας στην Πολωνία δεν είναι ακόμη πλήρως εκτεθειμένες στον ανταγωνισμό.
IV. ΣΥΜΠΕΡΑΣΜΑΤΑ
(16)
Λαμβανομένων υπόψη των όσων εξετάστηκαν στις αιτιολογικές σκέψεις 9 μέχρι 15, συνάγεται το συμπέρασμα ότι η ηλεκτροπαραγωγή και η χονδρική πώληση ηλεκτρικής ενέργειας στην Πολωνία δεν είναι προς το παρόν άμεσα εκτεθειμένες στον ανταγωνισμό. Για το λόγο αυτό, το άρθρο 30 παράγραφος 1 της οδηγίας 2004/17/ΕΚ δεν ισχύει όσον αφορά τις συμβάσεις που έχουν ως στόχο τη συνέχιση αυτών των δραστηριοτήτων στην Πολωνία. Κατά συνέπεια, η οδηγία 2004/17/ΕΚ εξακολουθεί να ισχύει στις περιπτώσεις που οι αναθέτουσες αρχές συνάπτουν συμβάσεις που έχουν ως στόχο να επιτρέψουν την ηλεκτροπαραγωγή και τη χονδρική πώληση ηλεκτρικής ενέργειας στην Πολωνία ή στις περιπτώσεις που διοργανώνουν διαγωνισμούς μελετών για την άσκηση των εν λόγω δραστηριοτήτων στην Πολωνία.
(17)
Η παρούσα απόφαση βασίζεται στη νομική και πραγματική κατάσταση από τον Μάιο μέχρι τον Ιούλιο του 2008, όπως αυτή προκύπτει από τις πληροφορίες οι οποίες διαβιβάστηκαν από τη Δημοκρατία της Πολωνίας ή δημοσιεύθηκαν στις ιστοσελίδες που διαχειρίζονται οι πολωνικές αρχές, την έκθεση του 2005 και το τεχνικό της παράρτημα, την ανακοίνωση του 2007 και το υπηρεσιακό έγγραφο του 2007 καθώς και από την τελική έκθεση. Είναι δυνατό να αναθεωρηθεί, εφόσον, λόγω σημαντικών μεταβολών στη νομική ή πραγματική κατάσταση, κριθεί ότι δεν πληρούνται πλέον οι όροι για την εφαρμογή του άρθρου 30 παράγραφος 1 της οδηγίας 2004/17/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 30 παράγραφος 1 της οδηγίας 2004/17/ΕΚ δεν ισχύει για την παραγωγή και χονδρική πώληση ηλεκτρικής ενέργειας στην Πολωνία. Κατά συνέπεια, εξακολουθεί να ισχύει η οδηγία 2004/17/ΕΚ για τις συμβάσεις που συνάπτονται από τους αναθέτοντες φορείς με σκοπό την άσκηση αυτών των δραστηριοτήτων στη Δημοκρατία της Πολωνίας.
Άρθρο 2
Η παρούσα απόφαση απευθύνεται στη Δημοκρατία της Πολωνίας.
Βρυξέλλες, 11 Σεπτεμβρίου 2008.

Labels: 4
3
14
18